Document ID: 31999L0079

ΟΔΗΓΙΑ 1999/79/ΕΚ ΤΗΣ ΕΠΙΤΡΟΠΗΣ
της 27ης Ιουλίου 1999
για την τροποποίηση της τρίτης οδηγίας 72/199/ΕΟΚ της Επιτροπής, της 27ης Απριλίου 1972, περί καθορισμού κοινοτικών μεθόδων αναλύσεως για τον επίσημο έλεγχο των ζωοτροφών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/373/ΕΟΚ του Συμβουλίου, της 20ής Ιουλίου 1970, περί εισαγωγής τρόπων λήψεως δειγμάτων και μεθόδων κοινοτικής αναλύσεως για τον επίσημο έλεγχο των ζωοτροφών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας(2), και ιδίως το άρθρο 2,
Εκτιμώντας:
(1) ότι η οδηγία 70/373/ΕΟΚ ορίζει ρητά ότι οι επίσημοι έλεγχοι των ζωοτροφών με στόχο τον έλεγχο συμμόρφωσης με τις απαιτήσεις που προκύπτουν από νόμους, κανονισμούς και διοικητικές διατάξεις που διέπουν την ποιότητά τους και την σύνθεσή τους πρέπει να διεξάγονται ακολουθώντας κοινοτικές μεθόδους δειγματοληψίας και ανάλυσης·
(2) ότι η τρίτη οδηγία 72/199/ΕΟΚ της Επιτροπής, της 27ης Απριλίου 1972, περί καθορισμού κοινοτικών μεθόδων αναλύσεως για τον επίσημο έλεγχο των ζωοτροφών(3), όπως τροποποιήθηκε τελευταία από την οδηγία 98/54/ΕΚ(4) της Επιτροπής καθορίζει μεθόδους ανάλυσης για τον, μεταξύ άλλων, προσδιορισμό της περιεκτικότητας σε άμυλο με πολωσιμετρική μέθοδο·
(3) ότι η οδηγία 86/174/ΕΟΚ της Επιτροπής, της 9ης Απριλίου 1986, που καθορίζει τη μέθοδο υπολογισμού της ενεργειακής αξίας των συνθέτων τροφών που προορίζονται για τα πουλερικά(5) ορίζει ρητά ότι για τον υπολογισμό της ενεργειακής αξίας των σύνθετων ζωοτροφών για πουλερικά, κατ' εφαρμογή του άρθρου 10 της οδηγίας 79/373/ΕΟΚ του Συμβουλίου, της 2ας Απριλίου 1979, περί εμπορίας των συνθέτων ζωοτροφών(6), η περιεκτικότητα σε άμυλο πρέπει να προσδιορίζεται με πολωσιμετρική μέθοδο, όπως καθορίζεται στην οδηγία 72/199/ΕΟΚ της Επιτροπής, όπως τροποποιήθηκε τελευταία από την οδηγία 1999/61/ΕΚ(7)·
(4) ότι η οδηγία 96/25/ΕΚ του Συμβουλίου, της 29ης Απριλίου 1996, για την κυκλοφορία των πρώτων υλών ζωοτροφών, για την τροποποίηση των οδηγιών 70/524/ΕΟΚ, 74/63/ΕΟΚ, 82/471/ΕΟΚ και 93/74/ΕΟΚ και την κατάργηση της οδηγίας 77/101/ΕΟΚ(8) όπως τροποποιήθηκε τελευταία από την οδηγία 1999/61/ΕΚ της Επιτροπής, απαιτεί να δηλώνονται υποχρεωτικά σε ορισμένες πρώτες ύλες ζωοτροφών οι ποσότητες ορισμένων αναλυτικών στατιστικών, συμπεριλαμβανομένου του αμύλου·
(5) ότι βάσει της προόδου των επιστημονικών και τεχνολογικών γνώσεων, η πολωσιμετρική μέθοδος δεν είναι πλέον κατάλληλη για τον προσδιορισμό της περιεκτικότητας σε άμυλο για άλλους σκοπούς πέραν αυτών που αναφέρονται στις ανωτέρω οδηγίες της Επιτροπής και του Συμβουλίου· ότι συνεπώς είναι σκόπιμο να περιοριστεί το αντικείμενο και το πεδίο εφαρμογής της πολωσιμετρικής μεθόδου για τον προσδιορισμό του αμύλου·
(6) ότι ορισμένες πρώτες ύλες ζωοτροφών προκαλούν παράσιτα, ένεκα των οποίων η πολωσιμετρική μέθοδος για τον προσδιορισμό της περιεκτικότητας σε άμυλο μπορεί να δώσει εσφαλμένα αποτελέσματα· ότι είναι συνεπώς σκόπιμο να γίνει ρητή αναφορά σε αυτές τις πρώτες ύλες ζωοτροφών·
(7) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 72/199/ΕΟΚ της Επιτροπής τροποποιείται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ, το αργότερο την 31η Δεκεμβρίου 1999, τις αναγκαίες νομοθετικές, κανονιστικές ή διοικητικές διατάξεις για να συμμορφωθούν προς τις διατάξεις της παρούσας οδηγίας. Ενημερώνουν αμέσως την Επιτροπή σχετικά.
Τα κράτη μέλη εφαρμόζουν τα μέτρα από την 1η Ιανουαρίου 2000.
Κατά τη θέσπιση των μέτρων αυτών τα κράτη μέλη αναφέρονται στην παρούσα οδηγία ή η επίσημη δημοσίευσή τους συνοδεύεται από παρόμοια αναφορά. Η διαδικασία για την αναφορά αυτή καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 27 Ιουλίου 1999.

Labels: 16
6